A Tanács határozata

(1985. szeptember 16.)

a gyógyszerészképzési tanácsadó bizottság létrehozásáról

(85/434/EGK)

AZ EURÓPAI KÖZÖSSÉGEK TANÁCSA,

tekintettel az Európai Gazdasági Közösséget létrehozó szerződésre,

tekintettel a Bizottság határozattervezetére [1],

mivel az oklevelek, bizonyítványok és a képesítés megszerzéséről szóló egyéb tanúsítványok kölcsönös elismeréséről szóló 1974. június 6-i állásfoglalásában [2] a Tanács kinyilvánította azt az álláspontot, hogy támogatja tanácsadó bizottságok létrehozását;

mivel a gyógyszerészet területén a diplomák, bizonyítványok és a képesítés megszerzéséről szóló egyéb tanúsítványok kölcsönös elismerése vonatkozásában lényeges az összehasonlíthatóan magas színvonalú képzés biztosítása;

mivel e cél eléréséhez kívánatos egy tanácsadó bizottság létrehozása, hogy az a Bizottság számára tanácsadást nyújtson,

A KÖVETKEZŐKÉPPEN HATÁROZOTT:

1. cikk

A Bizottság mellett létrejön egy gyógyszerészképzéssel kapcsolatos tanácsadó bizottság, a továbbiakban: "a bizottság".

2. cikk

(1) A bizottság feladata, hogy elősegítse az összehasonlíthatóan magas színvonalú gyógyszerészképzés biztosítását a Közösségben.

(2) Ezt a feladatot különösen az alábbi eszközökkel végzi:

- a tagállamokban nyújtott elméleti és képzés során alkalmazott képzési módszerekre, a képzés tartalmára, szintjére és szerkezetére vonatkozó átfogó információcsere,

- szakmai vitákat és konzultációkat folytat a gyógyszerészképzésben elérni kívánt színvonalhoz vezető közös megközelítés kidolgozása céljából, és adott esetben a képzés szerkezeti és tartalmi vonatkozásait illetően is,

- figyelemmel kíséri a gyógyszerészképzésnek a gyógyszerészeti tudomány és az oktatási módszertan fejlődéséhez történő igazítását.

(3) A bizottság véleményeket és ajánlásokat közöl a Bizottsággal és a tagállamokkal, beleértve a 85/432/EGK [3] és 85/433/EGK [4] irányelvek gyógyszerészképzésre vonatkozó cikkeinek módosítására vonatkozó javaslattételt is olyan esetekben, amikor a bizottság azt szükségesnek tartja.

(4) A bizottság a Bizottság által a gyógyszerészképzéssel kapcsolatosan a hatáskörébe utalt bármely kérdésben tanácsot ad a Bizottságnak.

3. cikk

(1) A bizottság tagállamonként három tagból áll a következők szerint:

- egy szakértő a közvetlen gyógyszerellátásban tevékenykedő szakemberek köréből,

- egy szakértő a gyógyszerészképzés területén működő oktatási intézményekből,

- egy szakértő az egyes tagállamok illetékes hatóságaitól.

(2) Minden egyes tag mellé egy póttagot kell kinevezni. A póttagok részt vehetnek a bizottság ülésein.

(3) Az (1) és (2) bekezdésekben említett tagokat és póttagokat a tagállamok jelölik ki. Az (1) bekezdés első és második francia bekezdésében említett tagok és póttagok kijelölése a gyógyszerész szakma gyakorlati szakemberei és a gyógyszerészképzés területén működő oktatási intézmények javaslata alapján történik. Az ilyen módon kijelölt tagokat és póttagokat a Tanács nevezi ki.

4. cikk

(1) A bizottság tagjainak kinevezése három éves időtartamra szól. Ezen időszak lejárata után a bizottság kinevezett tagjai hivatalban maradnak, amíg nem gondoskodnak utódjukról, vagy meg nem újítják megbízásukat.

(2) A tag lemondása vagy elhalálozása esetén megbízatása a három éves hivatali időszak lejáratát megelőzően, vagy a 3. cikkben megállapított eljárásnak megfelelően másik személlyel történő felváltása esetén is megszűnhet. Az ilyen kinevezés a hivatali idő fennmaradó részére szól.

5. cikk

A bizottság tagjai közül elnököt és két alelnököt választ. A bizottság elfogadja saját eljárási szabályzatát. A bizottság üléseinek napirendjét a Bizottsággal folytatott konzultációt követően a bizottság elnöke határozza meg.

6. cikk

A bizottság munkacsoportokat hozhat létre, megfigyelőket vagy szakértőket kérhet fel, és engedélyezheti, hogy azok munkájának sajátos szempontjaival kapcsolatban a munkacsoport segítségére legyenek.

7. cikk

A bizottság számára a Bizottság biztosítja a titkársági szolgáltatásokat.

Kelt Luxembourgban, 1985. szeptember 16-án.

a Tanács részéről

az elnök

M. Fischbach

[1] HL C 92., 1981.4.23., 2. o.

[2] HL C 98., 1974.8.20., 1. o.

[3] HL L 253., 1985.9.24., 34. o.

[4] HL L 253., 1985.9.24., 37. o.

--------------------------------------------------